Saak oor Engelssprekende leerders: ‘Plek nie die probleem’Foto: ANA Die Gautengse onderwysdepartement se regsverteenwoordiger het aan die hooggeregshof in Pretoria gesê dat kapasiteit nie die rede is waarom Hoërskool Overvaal in Vereeniging weier om 55 Engelssprekende leerders in te neem nie. Adv. Kumbirai Toma het aangevoer die skool gebruik Afrikaans om teen die kinders te diskrimineer. Volgens Toma het die skool 20 Afrikaanssprekende leerders tot die skool toegelaat nadat die departement opdrag gegee het dat daar vir die 55 Engelssprekende leerders plek gemaak word. “Indien kapasiteit die probleem was sou die skool nie plek gehad het vir die 20 leerders nie.” Hy het gesê die skool het 23 klaskamers maar dat net 17 gebruik word om klas te gee terwyl die ander in gespesialiseerde sentrums omskep is sonder die departement se toestemming. Volgens hom het die skool net goedkeuring gehad om twee van die klaskamers te omskep. “In wese is kapasiteit nie die kwessie nie aangesien daar vyf klaskamers is wat gebruik kan word om leerders in Engels te onderrig.” Toma het verder aangevoer dat die demografie van die gemeenskap verander het en dat dit net sal sin maak vir die skool om daarvolgens aan te pas. “Volgens die toelatingsvereistes kan leerders wat binne ŉ 5 km-radius van die skool woon toelating kry ondanks die skool se taalbeleid.” Toma het gesê die skool moet nie bekommerd wees oor hulpbronne nie aangesien dit die departement se verantwoordelikheid is. Regter Bill Prinsloo het reeds vroeër Vrydag aangedui dat hy nie vandag sal kan uitspraak lewer nie, maar wel Maandag om 14:00. Die saak duur voort. Hoërskool Overvaal, ŉ Afrikaanse skool, het die hof genader nadat die departement opdrag gegee het dat 55 bykomende Engelssprekende leerders in 2018 by die skool toegelaat moet word. Die leerders is toegang geweier en die skool voer aan hy is vol en het nie die nodige hulpbronne om vir Engelssprekende leerders voorsiening te maak nie.